CELEX: 32021D1403
Language: lv
Date: 2021-08-25 00:00:00
Title: Komisijas Īstenošanas lēmums (ES) 2021/1403 (2021. gada 25. augusts), ar ko Īstenošanas lēmumu (ES) 2019/1202 groza attiecībā uz saskaņotajiem standartiem par vieglajiem celtņiem atklātā jūrā

26.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 302/17
               
            
         KOMISIJAS ĪSTENOŠANAS LĒMUMS (ES) 2021/1403
         (2021. gada 25. augusts),
         ar ko Īstenošanas lēmumu (ES) 2019/1202 groza attiecībā uz saskaņotajiem standartiem par vieglajiem celtņiem atklātā jūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 10. panta 6. punktu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Direktīvas 2014/34/ES (2) 12. pantu produktus, kas atbilst tiem saskaņotajiem standartiem vai to daļām, uz kuriem atsauces ir publicētas Eiropas Savienības Oficiālajā Vēstnesī, uzskata par atbilstīgiem minētās direktīvas II pielikumā izklāstītajām veselības un drošības pamatprasībām, uz kurām attiecas minētie standarti vai to daļas.
                  
               
                     (2)
                  
                  
                     Ar 1994. gada 12. decembra vēstuli BC/CEN/46-92 – BC/CLC/05-92 Komisija Eiropas Standartizācijas komitejai (CEN) un Eiropas Elektrotehnikas standartizācijas komitejai (Cenelec) iesniedza pieprasījumu izstrādāt un pārskatīt saskaņotos standartus Eiropas Parlamenta un Padomes Direktīvas 94/9/EK (3) īstenošanas vajadzībām. Minētā direktīva tika aizstāta ar Direktīvu 2014/34/ES, nemainot Direktīvas 94/9/EK II pielikumā izklāstītās veselības un drošības pamatprasības.
                  
               
                     (3)
                  
                  
                     Konkrētāk, CEN un Cenelec tika prasīts izstrādāt standartu attiecībā uz tādu iekārtu projektēšanu un testēšanu, kas paredzētas lietošanai potenciāli sprādzienbīstamās vidēs, kā norādīts tās standartizācijas programmas I nodaļā, par kuru vienojušās CEN, Cenelec un Komisija un kura pievienota pieprasījumam BC/CEN/46-92 – BC/CLC/05-92. CEN un Cenelec tika prasīts arī pārskatīt esošos standartus, lai tos salāgotu ar Direktīvā 94/9/EK noteiktajām veselības un drošības pamatprasībām.
                  
               
                     (4)
                  
                  
                     Pamatojoties uz pieprasījumu BC/CEN/46-92 – BC/CLC/05-92, CEN sagatavoja saskaņoto standartu EN 13852-3:2021 par vieglajiem celtņiem atklātā jūrā.
                  
               
                     (5)
                  
                  
                     Komisija kopā ar CEN ir novērtējusi, vai CEN izstrādātais standarts EN 13852-3:2021 atbilst pieprasījumam BC/CEN/46-92 – BC/CLC/05-92.
                  
               
                     (6)
                  
                  
                     Ir jāprecizē, kuras standartu versijas, kas minētas standarta EN 13852-3:2021 2. punktā “Normatīvās atsauces”, jāpiemēro atbilstības prezumpcijas nolūkā.
                  
               
                     (7)
                  
                  
                     Īstenošanas lēmuma (ES) 2019/1202 vajadzībām standarta EN 13852-3:2021 ZB.1. tabulas sleja “Piezīmes” būtu jāizslēdz no publicēšanas, jo trūkst konsekvences starp minēto sleju un prasībām standarta galvenajā normatīvajā daļā un juridiskās nenoteiktības dēļ, kas izriet no slejas nosaukumā iekļautās atbilstības prezumpcijas juridisko seku interpretācijas.
                  
               
                     (8)
                  
                  
                     Standarts EN 13852-3:2021 atbilst prasībām, kuras tam jāaptver un kuras noteiktas Direktīvas 2014/34/ES II pielikumā. Tāpēc atsauci uz minēto standartu Eiropas Savienības Oficiālajā Vēstnesī ir lietderīgi publicēt ar ierobežojumu.
                  
               
                     (9)
                  
                  
                     Komisijas Īstenošanas lēmuma (ES) 2019/1202 (4) I pielikumā ir uzskaitītas Direktīvas 2014/34/ES īstenošanas vajadzībām izstrādāto saskaņoto standartu atsauces. Minētajā pielikumā būtu jāiekļauj atsauce uz saskaņoto standartu EN 13852-3:2021.
                  
               
                     (10)
                  
                  
                     Tāpēc Īstenošanas lēmums (ES) 2019/1202 būtu attiecīgi jāgroza.
                  
               
                     (11)
                  
                  
                     No dienas, kad Eiropas Savienības Oficiālajā Vēstnesī publicēta atsauce uz saskaņoto standartu, tāda standarta ievērošana ļauj prezumēt atbilstību attiecīgajām Savienības saskaņošanas tiesību aktos noteiktajām pamatprasībām. Tāpēc šim lēmumam būtu jāstājas spēkā tā publicēšanas dienā,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2019/1202 I pielikumu groza saskaņā ar šā lēmuma pielikumu.
         
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2021. gada 25. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 316, 14.11.2012., 12. lpp.
         
         
            (2)  Eiropas Parlamenta un Padomes Direktīva 2014/34/ES (2014. gada 26. februāris) par dalībvalstu tiesību aktu saskaņošanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē (OV L 96, 29.3.2014., 309. lpp.).
         
            (3)  Eiropas Parlamenta un Padomes Direktīva 94/9/EK (1994. gada 23. marts) par dalībvalstu tiesību aktu tuvināšanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē (OV L 100, 19.4.1994., 1. lpp.).
         
            (4)  Komisijas Īstenošanas lēmums (ES) 2019/1202 (2019. gada 12. jūlijs) par saskaņotajiem standartiem, kuri attiecas uz iekārtām un aizsardzības sistēmām, kas paredzētas lietošanai sprādzienbīstamā vidē, un izstrādāti Eiropas Parlamenta un Padomes Direktīvas 2014/34/ES īstenošanas vajadzībām (OV L 189, 15.7.2019., 71. lpp.).
      
      
         
            PIELIKUMS
            Īstenošanas lēmuma (ES) 2019/1202 I pielikumā pievieno šādu ierakstu:
            
               
                           Nr.
                        
                        
                           Atsauce uz standartu
                        
                     
                           “4.
                        
                        
                           EN 13852-3:2021
                           Celtņi atklātā jūrā. 3.daļa: Vieglie celtņi atklātā jūrā
                           1. piezīme. Normatīvās atsauces, kas minētas saskaņotā standarta EN IEC 60079-0:2018 2. punktā, lasa kā “EN IEC 60079-0:2018, kas labots ar EN IEC 60079-0:2018/AC:2020-02”.
                           2. piezīme. Normatīvās atsauces, kas minētas saskaņotā standarta EN ISO 80079-36:2016 2. punktā, lasa kā “EN ISO 80079-36:2016, kas labots ar EN ISO 80079-36:2016/AC:2019”.
                           Ierobežojums: šī publikācija neattiecas uz šādām standarta daļām:
                           ZB.1. tabulas sleja “Piezīmes””.